Færre mennesker var nede og stemme til årets kommunalvalg. Sådan lyder dommen, efter alle stemmerne blev talt op natten til onsdag. Til kommunalvalget i 2013 var stemmeprocenten 71,9, men er til dette års valg faldet en lille smule og røg ned på 70,8 procent. Valgforsker ved Aalborg Universitet Johannes Andersen mener, at det lille fald i stemmeprocenten var forventet, da der i år har været mangel på langsigtede kampagner. - Ved sidste kommunalvalg havde man en særlig indsats for at få de unge med. Indsatsen var målrettet og foregik over et længere stræk. Der har selvfølgelig været lignende indsatser denne her gang, men det har ikke været i samme omfang, og de var sene om at komme i gang, siger Johannes Andersen. De unge skal mobilisere hinanden Valgforskeren peger på, at det generelt er svært at mobilisere de grupper, der ikke interesserer sig for politik, såsom de unge og indvandrere, med statslige kampagner. Den bedste fremgangsmåde er at få netværkene til at mobilisere hinanden. - Jo mere man kan gøre det til en netværksting, des bedre. Det handler om at få de unge til at mobilisere andre unge, og ligeledes få indvandrere til at mobilisere andre indvandrere. Det gør man ved at fange dem, der interesserer sig for det, så de får deres venner med ned i stemmeboksen, siger Johannes Andersen. En særlig udfordring ved kommunalvalget er også, at byrådspolitik handler om drift, hvilket de færreste interesserer sig for. Her er det nemmere at få borgere til at interessere sig for landspolitik, der handler om de store beslutninger, fortæller valgforskeren. Johannes Andersen mener dog, at selvom valgprocenten er faldet en smule, så ligger Danmark stadig højt i statistikken sammenlignet med flere andre europæiske lande, der oplever kraftige dyk i stemmeprocenten. - Vi er stadig nogle af de mest flittige, når det drejer sig om lokalvalg, siger Johannes Andersen.
70,8 procent af de stemmeberettigede danskere fik vovet sig ud af sofaen og ned til deres lokale stemmeboks. - Der manglede målrettet indsats, lyder det fra valgforsker.